VDSS Sklep Psp 59/2023
Sodna praksa Višjega delovnega in socialnega sodišča, 2023-03-29

Edo Škrabec (preds.), mag. Lilijana Strban (poroč.), Nada Perič Vlaj

Sodišče prve stopnje je, glede na vsebino in obseg vloge z dne 5. 9. 2022, le-to neutemeljeno ovrednotilo za pripravljalno vlogo v višini 200 točk.

Pritožbi se ugodi in se sklep sodišča prve stopnje v II. točki izreka spremeni tako, da se priznani znesek 76,13 EUR zniža na znesek 18,66 EUR.

1. Sodišče prve stopnje je z izpodbijanim sklepom v II. točki tožencu naložilo povrnitev stroškov postopka tožnika v znesku 76,13 EUR na račun Delovnega in socialnega sodišča v Ljubljani. Tožnik je bil upravičen do BPP na podlagi odločbe Delovnega in socialnega sodišča v Ljubljani, opr. št. Bpp 235/2022 z dne 22. 7. 2022 od 24. 6. 2022.

2. Zoper takšno odločitev se pritožuje toženka, ki nasprotuje vrednotenju obrazložene pripravljalne vloge tožnika z dne 5. 9. 2022 v višini 200 točk. Pripravljalna vloga z dne 5. 9. 2022 ne ustreza standardu obrazložene vloge, za katero bi bil tožnik upravičen do povračila stroškov postopka v odmerjeni višini. Vloga vsebuje le 11 vrstic, ki jo sestavljajo splošne fraze in ponavljanje navedb toženca iz odgovora na tožbo. Vloga ne vsebuje nobenih bistveno novih, izvirno s strani tožnika oblikovanih pravnih ali dejanskih argumentov, prav tako tožnik v njej ne podaja nobenih dokaznih predlogov, zaradi česar za konkretno vlogo ni upravičen do povračila stroškov kot za pripravljalno vlogo.

4. Po preizkusu zadeve v skladu z drugim odstavkom 350. člena v zvezi s 366. členom Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje na podlagi ugotovljenega dejanskega stanja zmotno uporabilo materialno pravo.

5. Zakon o delovnih in socialnih sodiščih (Ur. l. RS, št. 2/2004 s spremembami, v nadaljevanju ZDSS-1) v 19. členu določa, da se v socialnih sporih uporabljajo določbe ZPP, če ZDSS-1 ne določa drugače. Stroški postopka so izdatki, ki nastanejo med ali zaradi postopka (151. člen ZPP). Pri odločanju o tem, kateri stroški naj se povrnejo stranki sme sodišče v skladu s 155. členom ZPP upoštevati samo tiste stroške, ki so bili potrebni za spor. O tem, kateri stroški so potrebni in koliko znašajo odloča po skrbni presoji okoliščin primera sodišče. To velja tudi za vrednotenje posameznih procesnih opravil ob uporabi relevantnih tarifnih številk Odvetniške tarife (Ur. l. RS, št. 2/2015 s spremembami, v nadaljevanju OT). Če je predpisana tarifa za nagrado odvetniku ali za druge stroške se stroški odmerijo po tarifi (drugi odstavek 155. člena ZPP).

6. Utemeljen je pritožbeni očitek, da je sodišče prve stopnje, glede na vsebino in obseg vloge z dne 5. 9. 2022 (list. št. 9), le-to neutemeljeno ovrednotilo za pripravljalno vlogo v višini 200 točk. Gre za dopis, ki zgolj povzema, kot pravilno opozarja toženec splošne fraze in ponavljanje trditev toženca iz odgovora na tožbo. Sodišču zgolj sporoča, da navedbe toženca zanika in izpostavi višino svoje pokojnine. Prav tako ne podaja novih dokaznih predlogov in novih za rešitev zadeve relevantnih dejstev.

7. Vloge z dne 5. 9. 2022 tako po obsegu kot vsebini res ni mogoče šteti za pripravljalno vlogo iz 2. točke 15. tar. št. OT, temveč jo je ob pravilni uporabi 155. člena ZPP iz vsebinskega in stroškovnega vidika mogoče vrednoti zgolj s 50 točkami na podlagi 3. točke 39. tar. št. OT.

8. Iz navedenih dejanskih in pravnih razlogov je pritožbeno sodišče priznanih 200 točk za pripravljalno vlogo z dne 5. 9. 2022 znižalo na 50 točk, kar je 30,00 EUR. Upoštevajoč, da je bila tožniku z odločbo z dne 22. 7. 2022 priznana brezplačna pravna pomoč, je pooblaščenec upravičen le do plačila za svoje delo v višini polovice zneska, ki mu pripada po Odvetniški tarifi, torej do plačila 15,00 EUR. Pooblaščenec tožnika je upravičen še do materialnih stroškov v višini 2 %, kar znese 0,30 EUR, skupaj 15,30 EUR. Prišteti je potrebno še DDV v višini 3,36 EUR. Priznani znesek, ki ga mora toženec povrniti tožniku za stroške, ki so nastali po 24. 6. 2022 je znesek v višini 18,66 EUR.

9. Upoštevajoč obrazloženo je pritožbeno sodišče ob uporabi OT ter v skladu s 155. členom ZPP, pritožbi toženca ugodilo in izpodbijani sklep na podlagi 3. točke 365. člena ZPP v II. točki izreka spremenilo tako, da je znesek 76,13 EUR znižalo na znesek 18,66 EUR.

Zakon o pravdnem postopku (1999) - ZPP  - člen 151, 155, 155/2

Odvetniška tarifa (2015) - tarifna številka 15, 15-2, 39, 39-3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.